EL
3.5.2023
Επίσημη Εφημερίδα της Ευρωπαϊκής Ένωσης
C 156/37
4.2.2.
Ιδιότητες Το τυρί έχει αποξηραμένη, καστανοκίτρινη έως καστανή κοκκώδη κρούστα και σφικτή έως λεία υφή.
Το χρώμα του είναι υπόλευκο.
Κατά τον τεμαχισμό του, το τυρί παρουσιάζει ομοιόμορφα αλλά αραιά κατανεμημένες, ματ έως γυαλιστερές στρογγυλές οπές που έχουν περίπου το μέγεθος μπιζελιού.
Κατά κανόνα, οι οπές είναι στρογγυλές και έχουν το μέγεθος μπιζελιού.
Η γεύση είναι απαλή και εντείνεται με την αύξηση της ηλικίας του τυριού.
Ανάλογα με τον βαθμό ωρίμασης, τα χαρακτηριστικά που περιγράφονται μπορεί να είναι περισσότερο ή λιγότερο έντονα, χωρίς να επηρεάζεται ή να αλλοιώνεται η συνολική εικόνα του προϊόντος «Vorarlberger Alpkäse».
Το «Vorarlberger Alpkäse» μπορεί να διατεθεί στο εμπόριο σε τεμάχια διαφορετικών μεγεθών.
Αιτιολόγηση Η διατύπωση «περιεκτικότητα σε λίπος επί ξηρού άνω του 45 %» διαγράφεται χωρίς αντικατάσταση, διότι είναι περιττή υπό το πρίσμα των υφιστάμενων νομικών απαιτήσεων.
Η διατύπωση, τμήμα της οποίας προέρχεται από τις προδιαγραφές προϊόντος και τμήμα της οποίας έχει προστεθεί, καθίσταται πιο ακριβής, προκειμένου να αποσαφηνιστεί και να βελτιωθεί η ολοκληρωμένη περιγραφή του προϊόντος, παρέχοντας συνεπώς στον οργανισμό ελέγχου πιο ακριβείς και αξιόπιστες παραμέτρους για τη διασφάλιση της ποιότητας του προϊόντος.
Η ελάχιστη περίοδος ωρίμασης καθορίζεται επίσης με μεγαλύτερη ακρίβεια και, ως εκ τούτου, αποσαφηνίζεται.
Οι συνθήκες αγοράς και πωλήσεων, με την τάση προς τα τυριά που ωριμάζουν για μεγαλύτερο χρονικό διάστημα, απαιτεί μεγαλύτερη ανοχή όσον αφορά το ύψος της μήτρας και το βάρος των επιμέρους κεφαλιών τυριού.
Ως εκ τούτου, το βάρος αυξάνεται σε 40 kg κατ’ ανώτατο όριο.
Η αλλαγή αυτή δεν έχει αρνητικές επιπτώσεις ή επίδραση στην ποιότητα του «Vorarlberger Alpkäse».
2.
Απόδειξη της καταγωγής
Οι προηγούμενες παρατηρήσεις σχετικά με το ιστορικό του προϊόντος στο σημείο 5 στοιχείο δ) (Απόδειξη της καταγωγής) των αρχικών προδιαγραφών προϊόντος, οι οποίες έπρεπε να παρουσιαστούν στο σημείο αυτό κατά τον χρόνο αναγνώρισης της εν λόγω ονομασίας, μεταφέρονται πλέον στο σημείο 4.6 (Δεσμός με τη γεωγραφική περιοχή).
Αντ’ αυτών, οι τομεακές διατάξεις για τη διασφάλιση της ιχνηλασιμότητας συμπεριλαμβάνονται στο σημείο 4.4 (Απόδειξη της καταγωγής) των τροποποιημένων προδιαγραφών: «Η αιτούσα ένωση τηρεί μητρώο παραγωγών στο οποίο καταχωρίζεται κάθε Sennalpe (αλπική εγκατάσταση) στην οποία παράγεται το “Vorarlberger Alpkäse” εντός της γεωγραφικής περιοχής, μαζί με την ονομασία του όρους και τη διεύθυνση επικοινωνίας.
Η Sennalpe πρέπει να υποβάλει ειδική αίτηση στην αιτούσα ένωση προκειμένου να καταχωριστεί στο εν λόγω μητρώο.
Η περαιτέρω μεταφορά του χρησιμοποιούμενου γάλακτος από ένα εγκεκριμένο τυροκομείο αλπικού τυριού σε άλλο επιτρέπεται εντός της οριοθετημένης περιοχής.
Προκειμένου να διασφαλίζεται η ιχνηλασιμότητα, η ποσότητα του μεταφερόμενου γάλακτος πρέπει να τεκμηριώνεται με δελτίο παράδοσης.
Για να διασφαλίζεται η ιχνηλασιμότητα του “Vorarlberger Alpkäse” πέραν των αλυσίδων εφοδιασμού, η αιτούσα ένωση, κατόπιν αιτήματος, εκδίδει σήμα καζεΐνης, το οποίο φέρει αύξοντα αριθμό.
Το χρησιμοποιούμενο σήμα καζεΐνης περιλαμβάνει το ακόλουθο κείμενο: “G.U.-VBG ALPKAESE XXXXXX” Για κάθε παραγόμενο κεφάλι τυριού, η εγκατάσταση Sennalpe πρέπει να επιθέτει το σήμα καζεΐνης που φέρει τον αύξοντα αριθμό πριν από τη συμπίεση του τυριού και να το καταγράφει στην ημερήσια έκθεση παραγωγής.
Η ημερήσια έκθεση παραγωγής αναφέρει επίσης την ημερομηνία παραγωγής, την ποσότητα του μεταποιημένου γάλακτος, τη θερμοκρασία θέρμανσης και τον αριθμό των τυριών που παράχθηκαν εκείνη την ημέρα.
Η συμμόρφωση με την περίοδο ωρίμασης μπορεί να ιχνηλατηθεί μέσω των αρχείων παραγωγής / της παρτίδας.
Το τυρί μπορεί επίσης να ωριμάζει και να αποθηκεύεται σε περιφερειακές αποθήκες ωρίμασης σε χαμηλότερα υψόμετρα της οριοθετημένης περιοχής.
Κατά την πώληση του “Vorarlberger Alpkäse”, η Sennalpe πρέπει να τηρεί αρχεία που επιτρέπουν την ιχνηλασιμότητα (π.χ.
δελτία παράδοσης / παρτίδες).»